b'\n_START_ARTICLE_\nYlioppilaiden soihtukulkue\n_START_PARAGRAPH_\nYlioppilaiden soihtukulkue on Suomen itsen\xc3\xa4isyysp\xc3\xa4iv\xc3\xa4n\xc3\xa4 useassa yliopistokaupungissa j\xc3\xa4rjestett\xc3\xa4v\xc3\xa4 tapahtuma._NEWLINE_Helsingiss\xc3\xa4 ylioppilaat marssivat Hietaniemen hautausmaan sankarihaudoilta Arkadiankatua, Mannerheimintiet\xc3\xa4, Pohjoisesplanadia, Mariankatua ja Aleksanterin\xc2\xadkatua pitkin Senaatintorille. Kulkueen p\xc3\xa4\xc3\xa4tytty\xc3\xa4 Senaatintorilla pidet\xc3\xa4\xc3\xa4n ulkoilmajuhla, jossa pidet\xc3\xa4\xc3\xa4n puheita ja jossa akateemiset mieskuorot (muun muassa Ylioppilaskunnan laulajat ja Polyteknikkojen Kuoro) esitt\xc3\xa4v\xc3\xa4t is\xc3\xa4nmaallisia lauluja. _NEWLINE_Turussa on ylioppilas- ja opiskelijakuntien yhteinen soihtukulkue lippuineen Ylioppilastalo A:sta sek\xc3\xa4 K\xc3\xa5renilta H\xc3\xa4meenkatua, Uudenmaankatua ja Uudenmaantiet\xc3\xa4 pitkin hautausmaalle, jossa opiskelijat kokoontuvat sankarihaudoille ja laskevat seppeleen yhteislaulun s\xc3\xa4est\xc3\xa4m\xc3\xa4n\xc3\xa4. Yhteislaulun lis\xc3\xa4ksi ohjelmaan kuuluu puheita sek\xc3\xa4 Maamme-laulu ja V\xc3\xa5rt Land. _NEWLINE_Jyv\xc3\xa4skyl\xc3\xa4ss\xc3\xa4 marssitaan yliopiston p\xc3\xa4\xc3\xa4rakennukselta vanhan hautausmaan sankarihaudoille. Vaasassa puolestaan Kasarmintorilta Kauppatorille Vapaudenpatsaan eteen, jossa kuorot Wasa S\xc3\xa5ngargillen ja Pohjan Miehet laulavat ja suomen- ja ruotsinkielisten ylioppilaskuntien puheenjohtajat pit\xc3\xa4v\xc3\xa4t ylioppilaiden itsen\xc3\xa4isyysp\xc3\xa4iv\xc3\xa4puheet kahdella \xc3\xa4idinkielell\xc3\xa4. _NEWLINE_Tampereella yliopiston ylioppilaskunta j\xc3\xa4rjest\xc3\xa4\xc3\xa4 perinteisen soihtukulkueen keskustan alueella. Kulkue l\xc3\xa4htee liikkeelle keskustan yliopiston p\xc3\xa4\xc3\xa4rakennuksen edest\xc3\xa4 ja kiert\xc3\xa4\xc3\xa4 valaisemassa pime\xc3\xa4\xc3\xa4 joulukuista iltaa p\xc3\xa4\xc3\xa4ttyen Keskustorille raatihuoneen eteen. Pukukoodina kulkueeseen on tumma asu ja teekkari- tai yo-lakki._NEWLINE_Oulussa kulkue l\xc3\xa4htee Rauhalasta ja pys\xc3\xa4htyy Oulun kaupungintalolla, jossa ylioppilaskunnan sekakuoro Cassiopeia laulaa. Kulkue p\xc3\xa4\xc3\xa4ttyy Oulun hautausmaan sankarihaudoille, jonne ylioppilaskunnan edustajat laskevat seppeleen. _NEWLINE_Lappeenrannan Teknillisen Yliopiston ylioppilaskunta j\xc3\xa4rjest\xc3\xa4\xc3\xa4 soihtukulkueen, joka l\xc3\xa4htee Kauppatorilta ja p\xc3\xa4\xc3\xa4tyy sankarihaudoille.'